
NOTAT
	Til:
	Agnete Sommerset
	Dato:

	Fra:
	Hans Kristian Skjold

	Emne:
	Notat – statlig forespørsel på innsamling av elektronikkavfall

[bookmark: _Hlk62136954]Nasjonale og regionale statlige innkjøpsavtaler
- mulighet er åpen på innsamling av elektronikkavfall -
Staten utnytter sin innkjøpsmakt og effektiviserer sine transaksjonskostnader ved å inngå nasjonale og regionale innkjøpsavtaler.  Mange regionale foretak utnytter denne muligheten, ofte til å bygge opp sin kapasitet og levere utover egen hjemmebane. De lokale og regionale som ikke ser potensiale i statens avtaler, kan bli sittende som «tapere» og se at konkurrenter utvikler seg raskere og med høyere lønnsomhet. I verste fall kan grunnlaget for egen virksomhet falle bort for den som ikke følger med.

Staten har utlyst en anskaffelse av statlig fellesavtale for ombruk og gjenvinning av IKT-utstyr. Gjennom denne konkurransen skal staten sørge for at statlige arbeidsplasser har en effektiv og sirkulær strategi ved håndtering av brukt IT utstyr. Med en nasjonal og tre regionale kontrakter må man ha en viss størrelse for å delta i konkurransen eller være godt organisert i et større samarbeid.
De nasjonale selskapene som opererer i avfallsmarkedet, har store fortrinn i denne konkurransen da de er organisert som landsdekkende allerede med en infrastruktur på plass i de store byene. I tillegg kan de gjennom samarbeidsavtaler knytte til seg mindre lokale virksomheter med lokal infrastruktur som samler inn, sorterer og transporterer til de større anleggene med kapasitet til å behandle avfallet i et sirkulært perspektiv.
De interkommunale og kommunalt eide avfallsselskapene er regionale eller lokale i sin oppbygging og har et avgrenset nedslagsfelt som ofte er for begrenset til å kunne konkurrere i større regioner.  Da faller de ofte utenfor og fyller ikke kvalifikasjonskravene til dekning av regionen. Litt av hensikten med nasjonale og regionale avtaler, gjerne i kombinasjon, er jo nettopp å effektivisere og trekke ut stordriftsfordeler. 
Finnes det en mulighet for de mindre aktørene?
De interkommunale avfallsselskapene er godt organisert gjennom Samfunnsbedriftene og kan med relativt enkle grep organisere seg i tilbudssamarbeid på slike konkurranser som dette. Det krever riktignok planlegging og strategiske avklaringer som ofte tar litt tid å få på plass. Det er som regel for seint å påbegynne slike samarbeidskonstellasjoner når konkurransen om oppdraget først er ute.  Slike prosesser bygger på en grundig analyse av markeder og av aktuelle kontrakter som fornyes regelmessig. I tillegg må kommersielle og forretningsmessige forhold avklares med eierne av avfallsselskapene.
Andre mindre aktører og lokale grupperinger, kan velge en annen taktisk tilnærming hvor de utnytter sine fortrinn best mulig. Et av disse fortrinnene er lokal tilstedeværelse på mange steder hvor de store aktørene ikke opererer og kan inngå som underleverandører. Dette kan gjelde for eksempel vekst- og attføringsbedrifter som vil kunne levere tjenester i tråd med denne inkluderende anskaffelsen.
Taktisk kan man velge å avvente til konkurransen er avgjort med å velge hvilken leverandør de vil samarbeide med eller man kan tilby seg på fritt grunnlag til flere uten å være eksklusiv for noen av dem. Åpenhet er nøkkelordet i så fall. Dersom et samarbeid med lokale aktører er avgjørende for å oppnå en god evaluering vil det lønne seg å velge samarbeidspartner tidlig for å være på et vinnende lag. Dette finner man fort frem til ved å lese konkurransegrunnlaget som er offentlig tilgjengelig.
For å komme i posisjon og tilby seg til vinneren av konkurransen er det viktige å ta grep tidlig, sørge for at man har oversikt over egne kapasiteter, og oversikt over hvor man opererer.  Det er viktig å gjøre det enkelt for vinneren å velge nettopp din organisasjon for å styrke sin egen posisjon.
Hvordan komme i posisjon og tilby sine tjenester?
· Les konkurransegrunnlaget nøye og velg hvordan du vil tilnærme deg
· Ha en klar strategi på hva du vil oppnå som underleverandør
· Ha et klart bilde på hva du kan tilføre som underleverandør
· Ha en god oversikt over egne kapasiteter og erfaringer
· Analyser og finn ut hvem som tilbyr på dette oppdraget
· Ta kontakt med den / de du vil samarbeide med og posisjoner deg for å bli underleverandør

Samfunnsbedriftene har samarbeidsavtaler med eksperter på offentlige anskaffelser og på tilbudsbistand i forbindelse med offentlige anbud. Disse er tilgjengelig til rabatterte satser og kan bistå på kort varsel både med strategivalg og operative oppgaver for å komme i posisjon til å inngå i et leverandørsamarbeid til glede for begge parter. 

